 

בית הדין הצבאי המחוזי

**מחוז שיפוטי דרום**

**בפני השופטים: סא"ל טובי הארט - אב"ד**

**סרן שאדי אסכנדר - שופט**

**סרן מיכאל פולבוי – שופט**

**בעניין: התובע הצבאי (ע"י ב"כ, סרן עדי אלנקרי)**

**נגד**

**הנאשם: ח/XXX טוראי ד' ל' (ע"י ב"כ, סרן מאור שמואלי)**

**הכרעת - דין**

על פי הודאתו, מורשע הנאשם בעבירה של אלימות כלפי חייל, לפי סעיף 61 לחוק השיפוט הצבאי, התשט''ו – 1955, בהתאם לכתב האישום המתוקן ולפרטים הנוספים.

* **ניתנה היום, י"ט בסיון התשפ"ג, 08.06.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט

 

בית הדין הצבאי המחוזי

**מחוז שיפוטי דרום**

**בפני השופטים: סא"ל טובי הארט - אב"ד**

**סרן יניב תשלה - שופט**

**סרן ליטל מזוז - שופטת**

**בעניין: התובע הצבאי (ע"י ב"כ, סרן עדי אלנקרי)**

**נגד**

**הנאשם: ח/XXX טוראי ד' ל' (ע"י ב"כ, סרן מאור שמואלי)**

**גזר–דין**

הנאשם, טוראי ד' ל', הורשע על פי הודאתו בעבירה של אלימות כלפי חייל, בגין כך שבמהלך טירונות שיריון, לאחר שביקש להעיר את חברו ליחידה לשמירה, היה מעורב באירוע של אלימות הדדית. במסגרת אותו אירוע הכו שני החיילים זה את זה באגרופים, הנאשם ניסה לעשות שימוש בקסדה ובהמשך בעט בראשו של החייל האחר עם נעלי חי"ר מספר פעמים וגרם לאותו חייל לפציעה ודימום בראשו. החייל האחר מצידו דקר את הנאשם ברגלו ולאחר מכן הסתיים האירוע. למען שלמות התמונה יצויין כי החייל האחר נדון בגין הדקירה ל-35 ימי מאסר בפועל.

הנאשם התגייס לצה"ל בחודש אוגוסט 2022 והיה מיועד כאמור לשרת כלוחם בשיריון. בעקבות האירוע הודח הנאשם מלחימה והוא מיועד לשרת כנהג משא. עברו הפלילי והמשמעתי נקיים לחלוטין.

הצדדים הציגו בפנינו הסדר טיעון אשר מבקש לאזן בין חומרת האלימות שבה נקט הנאשם באירוע שהחל בעקבות מעשיו שלו, ומנגד נתחשב בהודאתו של הנאשם באשמה, בכך שנדקר ברגלו וסבל מקשיים רפואיים בעקבות האירוע, בעונש שהוטל על החייל האחר ובנסיבותיו האישיות של הנאשם.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שלושים (30) ימי מאסר לריצוי בפועל, שירוצו בדרך של עבודה צבאית בXXX בהתאם לתנאים שנקבעו בחוות דעתן של מפקדת מרכז אבחון וחוסן. הנאשם ייתייצב לריצוי עונשו במשרדיה של מפקדת מרכז איבחון וחוסן ביום 11.07.2023 עד השעה 09:00.**
2. **עונש מאסר מותנה בן תשעים (90) ימים למשך שנתיים (2) לבל יעבור עבירת אלימות.**
3. **זכות ערעור כחוק.**
4. ניתן היום, י"ז בתמוז התשפ"ג, 06.07.2023, והודע בפומבי ובמעמד הצדדים.

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**העתק נכון מן המקור**

**רס"ן לייה קריצר אללוף**

**קצינת בית הדין**

**נערך על ידי: א.ל**

**בתאריך: 23.07.2023**

**חתימת המגיה: סגן שיר בן-ארמון**